Fil-15 ta' Diċembru 2016, is-sistema Ewropea ta navigazzjoni bis-satellita tal-Ewropa Galileo se tibda toffri s-servizzi inizjali tagħha lill-awtoritajiet pubbliċi, in-negozji u ċ-ċittadini. Fi kliem il-Viċi President tal-Kummissjoni Maroš Šefčovič responsabbli mill-Unjoni tal-Enerġija: "Il-ġeolokalizzazzjoni tinsab fil-qofol tar-revoluzzjoni diġitali li għaddejja bħalissa b'servizzi ġodda li qed jittrasformawlna ħajjitna. Galileo se żżid b'għaxar darbiet il-preċiżjoni tal-ġeolokalizzazzjoni u se tippermetti l-ġenerazzjoni li jmiss tat-teknoloġiji tal-lokalizzazzjoni; bħall-karozzi awtonomi, l-apparati konnessi, jew is-servizzi ta' bliet intelliġenti. Illum nappella lill-intraprendituri Ewropej u ngħid: stħajjel x'tista' tagħmel b'Galileo - toqgħodx tistenna, kun innovattiv!” Il-Kummissarju Elżbieta Bieńkowska responsabbli mis-Suq Intern, l-Industrija, l-Intraprenditorija u l-SMEs, qalet: "L-offerta tal-ewwel servizzi minn Galileo hija kisba ewlenija għall-Ewropa u każ minn tal-ewwel li bih l-Istrateġija Spazjali reċenti qed titwassal lill-pubbliku. Dan huwa r-riżultat ta' sforz konġunt biex titfassal u tinbena l-aktar sistema tan-navigazzjoni bis-satellita preċiża fid-dinja. Din hija xhieda tal-eċċellenza teknoloġika tal-Ewropa u l-għarfien u tal-impenn tagħha biex twassal servizzi u applikazzjonijiet ibbażati fuq l-ispazju. L-ebda pajjiż Ewropew ma seta' jagħmel dan waħdu.” Mad-Dikjarazzjoni tas-Servizzi Inizjali, li se tkun uffiċjalment varata mill-Kummissjoni Ewropea fi Brussell nhar il-Ħamis 15 ta' Diċembru, Galileo se tibda tipprovdi, flimkien mal-GPS, is-servizzi li ġejjin mingħajr ħlas: Id-Dikjarazzjoni tas-Servizzi Inizjali ta' Galileo tfisser li s-satelliti u l-infrastruttura fuq l-art ta' Galileo issa huma lesti biex jitħaddmu. Dawn is-sinjali se jkunu ferm preċiżi iżda mhux disponibbli l-ħin kollu. Huwa għalhekk li matul il-fażi inizjali, l-ewwel sinjali ta' Galileo se jintużaw flimkien ma' sistemi oħrajn tan-navigazzjoni bis-satellita, bħall-GPS. Fis-snin li ġejjin, se jiġu varati satelliti ġodda biex titkabbar il-kostellazzjoni Galileo, li bil-mod il-mod se ttejjeb id-disponibbiltà ta' Galileo mad-dinja kollha. Il-kostellazzjoni mistennija li titlesta sal-2020 meta Galileo se tilħaq il-kapaċità operazzjonali sħiħa tagħha. Sfond Galileo hija s-Sistema Globali tan-Navigazzjoni Bis-Satellita tal-Ewropa. Hija tipprovdi firxa ta' servizzi mill-aktar avvanzati fl-ippożizzjonar, in-navigazzjoni u l-kalkolu tal-ħin lil utenti madwar id-dinja. Galileo hija kompletament interoperabbli mal-GPS, iżda se toffri pożizzjonament aktar preċiż u affidabbli għall-utenti aħħarin. Bħalissa, il-kostellazzjoni Galileo tikkonsisti fi 18-il satellita, li kollha huma diġà fl-orbita. Il-kostellazzjoni sħiħa tipprevedi li tkun tikkonsisti minn total ta' 30 satellita u mistennija titlesta sal-2020. Sa issa, l-ewwel smartphone bil-Galileo mill-kumpanija Spanjola BQ diġà huwa disponibbli fis-suq filwaqt li manifatturi oħra mistennija li jagħmlu l-istess. Dan se jippermetti wkoll li l-iżviluppaturi tal-applikazzjonijiet jittestjaw l-ideat tagħhom fuq il-bażi ta' sinjal reali. Is-Servizzi Inizjali ta' Galileo huma ġestiti mill-Aġenzija Ewropea GNSS (GSA). Il-programm kumplessiv Galileo huwa mmexxi mill-Kummissjoni Ewropea, li għaddiet ir-responsabbiltà għall-iżvilupp tas-sistema u l-appoġġ tekniku għall-kompiti operattivi lill-Aġenzija Spazjali Ewropea (ESA). Għal aktar Informazzjoni Is-Servizzi Inizjali ta' Galileo - Mistoqsijiet frekwenti (MEMO/16/4382) L-Istrateġija dwar l-Ispazju għall-Ewropa Materjal awdjoviżiv Iċ-Ċentru tas-Servizz GNSS Ewropew (GSC) Il-prestazzjoni, il-preċiżjoni u d-disponibbiltà previsti tas-Servizzi Inizjali ta' Galileo Galileo għaċ-ċittadini